Congregación de Esclavas de María Santísima de los Dolores

A Congregación de Esclavas de María Santísima de los Dolores (en aragonés Congregación d'Esclavas de María Santísma d'os Dolors) ye una cofadría d'a Semana Santa zaragozana. Totas as integrants d'a congregación son mullers, anque o paso d'a Virchen ye levato por hombres, a sobén familia de bellas mullers d'a cofadría.

Historia
A congregación estió establita en 1866 cuan yera arcebispe de Zaragoza Manuel García Gil y dende l'anyo 1867 han participato en totas as procesions d'o Santo Entierro que s'han feito. A primera seu d'a congregación yera o Convento de Santo Domingo anque en 1869 iste se destruyió y habioron de tresladar-se a la Ilesia de Sant Pavlo que contina estando l'actual seu y ye oficialment seu canonica dende l'anyo 1872. mas tardi, en 1898 a congregación dentra en a Orden Servita.

En 1946 s'organiza la primera procesión d'a Soledat y a congregación s'estableixe como filial d'a Sangre de Cristo.

En 1991 se creya la sección de tambors y a procesión d'a Soledat se treslada dende iste anyo ta o Sabado Santo de maitins.

Paso
A Virchen d'a Soledat ye o solo paso d'a congregación en as suyas procesions. Obra de Carlos Palao Ortubia (1867). No leva corona ni alfayas. A suya tunica ye negra con un manto d'azabaches. A cruz y a placa d'a Orden de Capellanías estioron donatas por a reina Isabel II.

Atra imachen d'a congregación que no sale en procesión ye a Virchen d'a Gloria que ye en a Ilesia de Sant Pavlo de Zaragoza.

Uniforme y emblema
Tunica negra, velo negro tapando a cara y que caye por a espalda. En a centura un cordón blanco con tres nugos en un extremo y cuatro a l'atro, simbolizando os siet dolors d'a Virchen María. Os complementos de l'habito son guants, zapatos y calzas negras.

As integrants d'a sección de tambors y os portiadors d'o paso d'a Virchen leban tercerol negro en a capeza con o emblema d'a congregación.

L'emblema d'a congregación ye o Corazón de María en plata sobre fundo negro y trescruzato por una espata.

Esclavas